Et bilde som inneholder Font, Grafikk, tekst, logo

KI-generert innhold kan være feil.

Resolusjon om eksamensrettigheter

Studenters eksamensrettigheter er et tema som stadig øker i relevans. STA ser at det er ulik praksis på universitetet i henhold til hvilke rettigheter studenter har. Dette grunner i stor grad i ulike innleverings- og eksamensformer og mangelen på faste rutiner.

Mappeeksamen er noe som benyttes på universitetet, men som det ikke finnes noen klare retningslinjer for. Et av de mest sentrale punktene omhandler studentenes rett til å klage på karakter. Etter dagens praksis vurderes mappen i sin helhet, og det er ikke mulig for studentene å klage på enkelte deler av arbeidet. I [UH-loven](3%20https:/www.regjeringen.no/no/dokumenter/prop.-126-l-20222023/id2984933) åpnes det derimot opp for at «*Institusjonene kan i imidlertid selv velge å gi studentene klagerett også på de faglige vurderinger av enkeltprestasjonene underveis*». Dette mener STA at UiA skal etterstrebe.

Et annet krav STA stiller, omhandler at studentene skal ha mulighet til å forbedre enkelte arbeid i mappen. Et fundamentalt poeng er at studenten skal kunne levere en forbedret versjon av arbeidet sitt uten at det slår ut som selvplagiat, eller at de må komme opp med et helt nytt prosjekt.

I enkelte tilfeller benyttes òg muntlig fremlegg som etterprøving. I disse tilfellene må det være sikret god praksis og rutiner for midlertidig oppbevaring, og sletting av data. Dette er særdeles viktig for å ivareta studentenes personvern på en etisk forsvarlig måte. Hvordan dataene oppbevares og hvor lenge, må komme tydelig frem til studentene.

Videre ser STA at sensorveiledninger tilgjengeliggjøres for studentene på UiA i varierende grad. I enkelte emner forekommer ikke sensorveiledningen i det hele. Dette er en viktig del av den forsvarlige og upartiske prøvingen, som også er svært gunstig for studentene, for å vite hva den avgitte eksamensbesvarelsen måles opp mot. Sensorveiledning er en rettighet studentene har, og UiA må derfor overholde at denne tilgjengeliggjøres for alle studenter etter endt eksamen.

**Studentorganisasjonen i Agder krever at:**

* Alle studenter skal ha lett tilgang til utarbeidet sensorveiledning av høy kvalitet.
* Ved begrunnelse på karakter skal studenter få innsikt i hvorfor en har fått den gitte karakteren, samt hvilke forbedringer som må til for å øke besvarelsen.
* Det må være lik rettighet til klage på karakter og ny/utsatt eksamen på UiA, uavhengig av emnestruktur og vurderingsform.
* Studentenes personvern blir ivaretatt ved videoopptak av muntlig presentasjon.

*Vedtatt av Studentparlamentet 21.05.25*